浄土寺追和東坡韻
作者：楊棟
朝代：宋

paragraphs: 令君督來期，書郵日旁午。
世事不足論，清游乃先務。
朝朝叩禪關，復此得浄宇。
淺斟琥珀濃，細嚼銀絲縷。
味雋問牛酥，軒高來燕乳。
曲折溪屢橫，尖圓峰可數。
萬頃喧桑田，一簇靜松塢。
由來鏡中人，不殊草頭露。
越主朝汴宮，蜀客盡吳語。
剝蝕浄土碑，荒殘峽山路。
桑梓如之何，誰能忘一顧。
日詢錦橋新，三歎清流俯。